V. Novotný, poslanec: (2010-03-05):
Musím konštatovať, že finančná ochrana pacientov v zdravotníctve nefunguje. Súčasná vláda síce hneď po nástupe do funkcie zrušila niektoré poplatky za služby súvisiace s poskytovaním zdravotnej starostlivosti, známe 20- a 50-korunáčky, ale napriek tomu, že deklaruje, že súčasné zdravotníctvo funguje bezplatne, teda že ľudia neplatia v hotovosti za zdravotnú starostlivosť, ľudia platia stále viac. Zdravotníctvo nie je bezplatné napriek tomu, že vláda zrušila 20- a 50-korunáčky. Ľudia platia stále viac v hotovosti na poplatkoch u lekára a na doplatkoch za lieky v lekárni. Kým v roku 2005 zaplatili všetci občania v hotovosti do zdravotníctva 20,4 mld. Sk, čo prepočítané na jedného občana je bezmála 3 800 Sk, teda niečo cez 125 eur, v roku 2009 – a vychádzam zo štátneho rozpočtu na rok 2009 – zaplatili občania v hotovosti 35,1 mld. Sk, čo prepočítané na jedného občana predstavuje 215 eur. Je pravdou, že sa jedná o makročíslo, teda o hrubé číslo, v ktorom sú započítané aj hotovostné platby za nadštandardné výkony, hotovostné platby za šampón, zubnú pastu, harmančekový čaj, vitamínové doplnky, ktoré si pacienti v hotovosti kúpia v lekárni. Lenže aj v roku 2005 boli v týchto platbách započítané tieto doplatky za poisťovňou nehradené lieky a poplatky za nadštandardné výkony a boli v týchto číslach započítané aj už spomínané 20- a 50-korunáčky, napriek tomu sa priama spoluúčasť pacientov medzi rokmi 2005 až 2009 zvýšila zo 125 eur na 215 eur. Veľmi zaujímavé je tiež porovnanie, na ktoré použijem čísla z Národného centra zdravotníckych informácií, ktoré máme k dispozícii, čo sa týka doplatkov pacientov za lieky čiastočne uhrádzané z verejného zdravotného poistenia a predpísané na recept, teda za tie lieky, ktoré pacientovi predpíše lekár na recept a čiastočne ich hradí zdravotná poisťovňa a čiastočne pacient. V roku 2005 boli súhrnné poplatky za takéto lieky vo výške 3,1 mld. Sk, v roku 2009 po spočítaní prvých troch kvartálov sa pohybujú tieto doplatky vo výške 3,5 mld. Sk, teda odhad za celý rok 2009 je 4,7 mld. Sk. To znamená, doplatky za receptové lieky čiastočne hradené verejným zdravotným poistením v súhrne stúpli z 3,1 mld. na 4,7 mld. Sk. Máme veľmi zaujímavý údaj, aj čo sa týka prepočtu na jedno balenie lieku predpísaného na recept a čiastočne hradeného z verejného zdravotného poistenia. Kým v roku 2005 bol doplatok za jedno balenie lieku 36,40 Sk, v roku 2009 je to už 50 Sk. Áno, je pravdou, že v tomto období sme zaznamenali infláciu, ktorej súhrn predstavuje 14 %. Na druhej strane treba ale povedať, že sa znížila DPH na lieky z 19 na 10 %. Napriek tomu v priemere pacient dopláca za jedno receptové balenie lieku viac miesto 36,40 Sk 50 Sk. Naozaj v prípade konkrétnych ľudí, či už sú to chronicky chorí, alebo väčšinu seniori, dôchodcovia, je kumulovaná spoluúčasť, teda doplatky a poplatky u lekára v lekárni, dôležitá položka v rozpočte rodiny. Určite poznáte tieto príbehy, informujú o tom médiá, stačí sa opýtať vo svojom blízkom okolí, nejdem vás tu teraz zabávať žurnálovými príbehmi ani listami občanov, ale určite dobre viete, že nie je nič výnimočné na Slovensku, ak vám napríklad dôchodca povie, že užíva 5-6 druhov liekov, pretože má niekoľko diagnóz, a súhrnne do mesiaca za tieto lieky dopláca 20, 30, 40 a možno aj viac eur. Situácia si naozaj vyžaduje riešenie. Prichádzame preto s takouto ponukou, ponukou riešenia, ktorá by mala zvýšiť finančnú ochranu pacientov v zdravotníctve. Chcem hneď na úvod povedať, že chceme ochrániť pacientov, ktorí čerpajú zdravotnú starostlivosť, ktorú uhrádza verejné zdravotné poistenie. Čiže chceme ich chrániť pred vysokými doplatkami a poplatkami, ktoré súvisia s čerpaním zdravotnej starostlivosti z verejného zdravotného poistenia. Veľmi jednoducho by som to povedal, že chceme ochrániť peňaženku pacienta. Novelou zákona stanovujeme maximálnu hranicu doplatkov na 10 eur mesačne. To znamená, že pacient by na doplatkoch za lieky predpísané na recept a čiastočne uhrádzané zo zdravotného poistenia a na poplatkoch za služby súvisiace s poskytovaním zdravotnej starostlivosti nemal zaplatiť viac ako 10 eur mesačne s tým, že, samozrejme, by sa to sčítavalo, kumulovalo v celoročnom rozmere, a ak by teda výška spoluúčasti, výška doplatkov prekročila 120 eur ročne, ďalšie doplatky by mu vrátila jeho zdravotná poisťovňa. V súčasnosti pacient dopláca nielen za lieky, ale platí aj rôzne poplatky u lekára. Ja som si len dovolil vybrať niektoré, napríklad prednostné vyšetrenie 7 až 10 eur, poplatok za lekársku službu prvej pomoci 1,99 eura, poplatok za recept 0,17 eura, sanitka kilometer 0,07 eura, výpis z dokumentácie 10 až 15 eur, vypísanie tlačiva bez čakania 5 až 8 eur a mohol by som pokračovať ďalej. Chcem ale povedať, že nie všetky tieto poplatky, ktoré sú vyberané, sú zaradené do tohto zákona, teda budú sa počítať do ochranného limitu na spoluúčasť. Vybrali sme iba tie poplatky za služby súvisiace s poskytovaním zdravotnej starostlivosti, ktoré si myslíme, že sú dôležité, alebo ktoré priamo môžeme označiť ako súvisiace s čerpaním zdravotnej starostlivosti z verejného zdravotného poistenia. Jednalo by sa o poplatok za pohotovosť, o poplatok za recept, o poplatok za sanitku a o doplatok za lieky čiastočne uhrádzané z verejného zdravotného poistenia. Iné nadštandardné výkony, hotovostné platby v lekárni týkajúce sa liekov, ktoré neuhrádzame z verejného zdravotného poistenia, rôznych poplatkov, ktoré sú vyberané u lekára, alebo napríklad aj poplatkov, ktoré zaplatí pacient v kúpeľoch, sme nezahrnuli do tohto tzv. ochranného limitu na spoluúčasť alebo maximálnej hranici doplatkov, ktorú pacient môže zaplatiť v zdravotníctve. Dámy a páni, toľko teda poslanecká novela zákona o rozsahu zdravotnej starostlivosti. Na záver mi dovoľte zopakovať len toľko, že cieľom tejto poslaneckej novely je predovšetkým chrániť v systéme verejného zdravotníctva tých najslabších. Chrániť chronicky chorých a chrániť nízkopríjmové skupiny, pre ktorých doplatky a poplatky za lieky môžu znamenať vážny vstup do ich rodinného rozpočtu, prípadne až existenčné ohrozenie. Veď všetci určite poznáme z praxe prípady, kedy sa musí takýto človek, ktorý užíva veľa liekov alebo potrebuje veľa liekov pre svoje chronicky choré dieťa a patrí do nízkopríjmovej skupiny, rozhodovať medzi tým, či vyberie lieky predpísané na recept, alebo si ich dá predpísať, alebo či radšej kúpi potraviny. Myslíme si, že ak hovoríme o solidárnom charaktere verejného zdravotného poistenia, o solidárnom charaktere zdravotnej starostlivosti z verejného zdravotného poistenia, musíme hovoriť aj o jej dostupnosti pre všetkých občanov, pretože všetci sme si v našich potrebách rovní, ak hovoríme o solidárnom systéme verejného zdravotného poistenia. Preto cieľom tejto poslaneckej novely zákona je ochrániť peňaženku pacienta a stanoviť maximálnu hranicu doplatkov na 10 eur mesačne. Dámy a páni, chcem vás poprosiť o podporu tohto poslaneckého návrhu zákona. Ďakujem pekne.